אלמוג כהן (חבר הכנסת)

אלמוג כהן (נולד ב-12 בינואר 1988, כ"ב בטבת ה'תשמ"ח) הוא פוליטיקאי ישראלי חבר הכנסת מטעם מפלגת עוצמה יהודית. בעבר היה לוחם יס"מ ופעיל חברתי, ניהל והיה הבעלים של מסעדת בית הפנקייק בבאר שבע.

==ביוגרפיה==
כהן נולד בבאר שבע לאב ממוצא פרסי, ולאם ממוצא תוניסאי. אמו היא בתו של הרב אליהו חדד, רב קהילת יוצאי תוניסיה באופקים. כהן גדל באופקים ולמד בישיבת בני עקיבא "אפיקי ארץ". שירת בסדיר ביחידת מודיעין מטרות. לאחר שירותו התגייס למשטרה ושירת כ־11 שנים, בין השאר ביס"מ וכסוכן סמוי. בין השנים 2018–2021 שימש כבעלים של מסעדת "בית הפנקייק המקורי" בבאר שבע.

=== פעילות ציבורית ===
ב־2021 יסד כהן יחד עם שותפים נוספים עמותה בשם "הוועד להצלת הנגב" אשר מטרותיה המוצהרות הן "פיתוח הנגב בתחומי הכלכלה, מסחר, ביטחון, רווחה אישית וחינוך, וכן פעילות פרלמנטרית וחוץ פרלמנטרית".

בעקבות מבצע שומר החומות, הובילו העמותה וכהן את הקמתו של ארגון מתנדבים בשם "סיירת בראל" במטרה לסייע למשטרה, והוא הושק כפיילוט בבאר שבע, עומר ולהבים. ההתארגנות הוקמה בתחילה בשיתוף פעולה עם משטרת ישראל, אך בהמשך משכה המשטרה את תמיכתה ביוזמה. קמפיין גיוס התרומות להקמת העמותה נעשה בשיתוף עם עמותת "מוסרי – ארגון זכויות אדם יהודי" המוכרת כארגון בצלמו.

ב־2021 הצטרף כהן למפלגת עוצמה יהודית והפך לרכז המפלגה בדרום. בבחירות לכנסת ה-25 הוצב מטעם עוצמה יהודית במקום השביעי ברשימה המאוחדת לכנסת של הציונות הדתית ועוצמה יהודית, ונבחר לכנסת. עומד בראש "השדולה לפיתוח וחיזוק הנגב והגליל" בה חברים חברי כנסת מסיעות שונות.

בשנת 2022 פרסם כהן תמונה בפייסבוק של עצורים כפותים מלווה בכיתוב "אלו שלמטה זוכרים מה עשיתי בצבא..." עם אמוג'י קורץ. בינואר 2024, בעקבות הפוסט, נחקר כהן באזהרה במשרדי להב 433 בחשד לתקיפה בנסיבות מחמירות. בנאום במליאת הכנסת טען כהן כי העלה תמונת אילוסטרציה. באפריל 2024 נסגר התיק ללא כל תשתית להעמדתו לדין.

בינואר 2023 התבטאות של כהן גררה ביקורת חריפה ברחבי העולם וחשבון הטוויטר שלו הושעה לאחר שכתב בו, בהתייחסו לפעילות כוחות הביטחון הישראליים במחנה הפליטים ג'נין: "עבודה מקצועית ויפה של הלוחמים בג'נין, תמשיכו להרוג בהם".

בפברואר 2023, שידר כהן באמצעות טלפון מאולם המליאה ברשתות החברתיות ופנה לחברי כנסת באופן לועג. האירוע קיבל ביטוי תקשורתי נרחב ונדון בוועדת האתיקה, שמצאה שחלק מהתבטאויותיו "מהוות השפלה, לעג, ביזוי והשמצה", וכן שניתן להבינן "בהקשר גזעני ואף שוביניסטי". הוועדה הטילה על כהן נזיפה חמורה, הגבלת שימוש בכל כלי פרלמנטרי עד סוף הכנס (סוף יולי 2023), ושלילת זכות לקבל רשות דיבור במליאה ובוועדות הכנסת ל-5 ימים.<ref></ref>

במאי 2023, לאחר עימות של כהן עם עוזרו של איתמר בן גביר, הדיח האחרון את כהן מוועדת החוץ והביטחון, והכניס במקומו את לימור סון הר-מלך.

כהן נמנה עם יוזמי "חוק הפרוטקשן", תיקון לחוק העונשין שנועד לשפר את ההתמודדות עם תופעת סחיטת דמי חסות.

ב-7 באוקטובר 2023 לחם בקרב אופקים במהלך מתקפת הפתע על ישראל<ref></ref>. מאוחר יותר חשף כי נזקק לטיפול בפוסט-טראומה בשל השתתפותו בלחימה<ref>https://shavvim.co.il/2023/12/19/%D7%97%D7%94%D7%9B-%D7%9E%D7%A2%D7%95%D7%A6%D7%9E%D7%94-%D7%99%D7%94%D7%95%D7%93%D7%99%D7%AA-%D7%97%D7%95%D7%A9%D7%A3-%D7%90%D7%A0%D7%99-%D7%A2%D7%95%D7%91%D7%A8-%D7%98%D7%99%D7%A4%D7%95%D7%9C/</ref>.

בשנים 2023–2024 יזם מאבק למען חשיפת פרטיה של פרשיית ריגול שהתרחשה לכאורה בראשית מלחמת חרבות ברזל, אשר כללה מרכיבים של התחזות לאחר ומסירת מידע. בעניין זה התראיינו חה"כ כהן ופרקליטו פעמים רבות, ועתר מספר פעמים לבית המשפט במטרה לחשוף את פרטי הפרשה. אחת מטענותיו של כהן היא, כי פרשת ריגול זו גרמה לדיחוי בפלישה הקרקעית של צה"ל לעזה בתחילת המלחמה. נכון לחודש יולי 2024, טרם אישר בית המשפט את חשיפתם המלאה של פרטי הפרשה.

ב-29 ביולי 2024 השתתף כהן בעימותים סמוך למחנה שדה תימן, על רקע מעצר חיילים החשודים בהתעללות במחבל חמאס.

== חיים אישיים ==
בראיון בשנת 2022 הגדיר את עצמו "מסורתי עם כיפה בלב". נשוי לגלי ולהם שלושה ילדים. הזוג מתגורר באופקים.

== קישורים חיצוניים ==

* 
* 
* 
* משה פריאל, [https://www.branza.co.il/site/article/article_view/news-1659088848 "מי שרוצה לבקר מחבלים, יוכל לבקר אותם בבתי קברות"], חדשות באר שבע והנגב
* 

== הערות שוליים ==

קטגוריה:פוליטיקאים ישראלים
קטגוריה:פעילי עוצמה יהודית
קטגוריה:באר שבע: חברי הכנסת
קטגוריה:חברי הכנסת העשרים וחמש
קטגוריה:חברי הכנסת מטעם עוצמה יהודית
קטגוריה:בוגרי ישיבות בני עקיבא
קטגוריה:אופקים: חברי הכנסת
קטגוריה:שוטרים ישראלים
קטגוריה:מלחמת חרבות ברזל: אישים
קטגוריה:הטבח באופקים
קטגוריה:ישראלים שנולדו ב-1988